WASE VITU
Na iNuinui Totoka me Baleti Ira na Wekada Era sa Takali
Eda kila vakacava ni na yaco dina na veivakaturi?
E vinakata beka na Kalou me vakaturi ira na mate?
O cei ena vakaturi?
KAYA mada ke cemuri iko tiko e dua na meca voravora. E kaukaua sara o koya vei iko, e totolo tale ga. O kila ni tamata vakarerevaki dina, baleta ni o sa raica sara ga e matamu nona vakamatea e so na nomu itokani. Se mani vakacava na totolo ni nomu cici, e volekati iko tiko ga mai o koya. Ni o nanuma sara tu ga ni sa dreve na nomu sasaga, sa qai basika mai vakasauri e dua e yalataka ni na vakabulai iko. E kaukaua cake sara o koya e basika mai oqo. E lutu sara ga na nomu icegu!
2 Sega ni o iko ga, o keda kece, e vaka e cemuri keda tiko e dua na meca. Me vaka eda sa dikeva ena wase sa oti, na iVolatabu e vakatoka na mate me meca. E sega ni dua vei keda e rawa ni drovaki koya na meca oqo. Levu vei keda eda sa raica sara ga na nona rawai ira na wekada se noda itokani dredre. Ia, e malumalumu sara o mate ni vakatauvatani kei Jiova. E lomani keda o Jiova, e tu vakarau me vukei keda, e sa vakaraitaka oti ni rawa ni vakamalumalumutaki mate. E sa yalataka tale ga ni na qai vakarusa vakadua na meca oqo. E kaya na iVolatabu: “Na i otioti ni meca me na vakawabokotaki sa i koya ko mate.” (1 Korinica 15:26, VV) Oqo e itukutuku vinaka dina!
3 Meda raica mada vakalekaleka na ka e dau yacovi keda ni dua na wekada voleka e rawai koya o mate. Oqo eda na raica rawa kina na vuna meda vakanamata kina ena vakayacori ni vosa ni yalayala ni Kalou. A yalataka o Jiova nira na bula tale na mate. (Aisea 26:19) Era na vakaturi. Oqo na inuinui totoka me baleti ira na wekada era sa mate.
NI MATE E DUA NA WEKADA VOLEKA
4 E sa bau takali e dua na wekamu voleka? E rawa ni tarai iko vakabibi na rarawa, mosi, kei na galili. Ena gauna vaka oqori, e bibi meda qara na veivakacegui ena Vosa ni Kalou. (2 Korinica 1:3, 4) Ena yaga vakalevu vei keda na iVolatabu baleta ni tiko kina na rai nei Jiova kei Jisu me baleta na mate. E ucui Tamana vinaka o Jisu. E sega ni lecava o koya na rarawa e dau sotavi ni dua e takali. (Joni 14:9) Ni dau yaco yani i Jerusalemi, nona ivakarau me dau sikovi Lasarusa kei rau na ganena, o Meri kei Marica, eratou vakaitikotiko ena koro voleka o Pecani. Lakolako eratou sa veitokani dredre sara. E kaya na iVolatabu: “Sa dau lomani Marica, kei tacina kei Lasarusa ko Jisu.” (Joni 11:5, VV) Ia, me vaka eda dikeva ena wase sa oti, e qai mate o Lasarusa.
5 E vakacava na yalo i Jisu ni sa takali na nona itokani dredre? E volatukutukutaki ni lai tomani iratou na weka i Lasarusa o Jisu ena nodratou lolosi. Ni raici iratou, e tuburi koya vakasauri na luluvu. “Sa vutugu ko koya e na yalona, a sa rarawa na lomana.” E qai tomana na itukutuku, “Sa tagi ko Jisu.” (Joni 11:33, 35) E vakaraitaki beka ena tagi nei Jisu ni sa sega tale ni dua na ka e rawa ni cakava? Sega. E kila o Jisu ni dua na ka vakasakiti e sa vakarau yaco. (Joni 11:3, 4) Ia, e se vakila ga o koya na mosi kei na rarawa e kauta mai o mate.
6 E rawa nida kaya gona ni lolosi nei Jisu e vakayaloqaqataki keda. Eda kila kina ni o Jisu kei na Tamana o Jiova erau sega ni taleitaka na mate. Ia, na Kalou o Jiova e rawa ni vakamalumalumutaka na meca oya! Meda raica sara mada na ka e sa qai cakava o Jisu ena kaukaua e solia vua na Kalou.
“LASARUSA, LAKO MAI”
7 Sa lai bulu toka ena dua na qaravatu o Lasarusa, mani kerea o Jisu me vaqiqici tani na vatu e sogo tu kina na qara oya. Sega ni duavata kei na kerekere oqo o Marica baleta ni sa siga va na mate nei Lasarusa, sa na luca na yagona. (Joni 11:39) Mai na rai gona vakatamata, sa na sega tale ni dua na ka e rawa ni caka!
8 Ia, sa mani vaqiqici tani na vatu, oti sa qai kaci yani o Jisu ena domo levu: “Lasarusa, lako mai.” Cava e yaco? “Ko koya ka mate sa lako mai.” (Joni 11: 43, 44) Macala tu ga ni sa na dua na ka na nodra marau na tiko e kea! Sa ra kila ni sa mate na wekadra lomani o Lasarusa. Ia, sa mai duri tale tu ena kedra maliwa. De dua era na nanuma e so nira tadra tiko. Sega ni vakatitiqataki nira na cici mai, ra mokoti Lasarusa ena levu ni nodra marau. E guce sara ga ena tiki ni gauna oya o mate!
9 A sega ni dokadokai koya o Jisu me kaya ni cakamana oya e vakayacora ena nona kaukaua. E vakamatatataka ena nona masu ni bera ni kacivi Lasarusa ni o Jiova ga e vakavuna na veivakaturi. (Joni 11:41, 42) E sega tale ga ni se qai imatai ni gauna me vakayagataka kina vaka oqo o Jiova na nona kaukaua. Na vakaturi nei Lasarusa e dua wale ga vei ira na ciwa na veivakaturi e volatukutukutaki ena Vosa ni Kalou.* Ena vakayaloqaqataki keda na noda dikevi ira na ivolatukutuku oqo. Era na vakaraitaka vei keda ni sega ni dau veivakaduiduitaki na Kalou, ni a vakaturi ira na gone, qase, tagane, yalewa, Isireli kei ira na sega ni Isireli. Qai dua tale ga na ka na marau era vakila o ira era volatukutukutaki ena vica na italanoa oqo! Kena ivakaraitaki, ena gauna e vakatura kina e dua na yalewa lailai o Jisu, e sega ni tukuni rawa na nodrau marau kei na nodrau “kurabui” na nona itubutubu. (Marika 5:42) E vakamarautaki rau sara ga na ka e cakava o Jiova, erau na guiguilecava dredre.
10 Era a qai mate tale o ira e vakaturi ira o Jisu. Kena ibalebale beka oqo ni a tawayaga na nodra vakaturi? Sega. O ira na itukutuku oqo era vakamatatataka vei keda e so tale na ivakavuvuli vakaivolatabu, era vaqaqacotaka tale ga na noda inuinui.
VULI MAI NA ITUKUTUKU NI VEIVAKATURI
11 E kaya na iVolatabu ni o ira na mate era “sega ni kila e dua na ka.” Era sega ni lai bula tale tiko ena dua na vanua. E vakadeitaki oqo vei keda ena itukutuku kei Lasarusa. Ena gauna e vakaturi kina o Lasarusa, e mai wewenigusuna beka vei ira na nona veikilai na totoka ni bula mai lomalagi? Se vakataqayataki ira beka ena so na italanoa vakarerevaki me baleta na bukawaqa mai eli? Sega. E sega ni dua na ka vaka oya e volai ena iVolatabu ni cavuta o Lasarusa. Ena va na siga a mate tu kina, a “sega ni kila [tu] e dua na ka.” (Dauvunau 9:5) Na kena ituvaki e vaka sara ga e dua e moce lutu.—Joni 11:11.
12 Eda kila tale ga mai na itukutuku oya ni a vakaturi dina o Lasarusa. A vakaturi koya o Jisu nira rai tu e dua na ilawalawa levu. O ira mada ga na iliuliu vakalotu era dau cati Jisu era sega ni vakalasuya rawa ni a veivakaturi dina o koya. Ia, era a kaya ga: “A cava mada me da kitaka? ni sa cakava na cakacaka-mana e vuqa na tamata oqo?” (Joni 11:47) Levu na lewenivanua era lako sara mera lai raici Lasarusa. Kena itinitini ni sa qai levu cake ga era vakabauti Jisu. Era raica ni o Lasarusa e dua na ivakadinadina bula ni o Jisu e italai ni Kalou. E sega nira qai veiba rawa tale na iliuliu ni lotu vakajiu, sa ra qai bosea mera vakamatei Jisu kei Lasarusa.—Joni 11:53; 12:9-11.
13 E ka sesewa beka me vakabauti na veivakaturi? Sega, ni a tukuna sara ga o Jisu ni na yaco na gauna era na vakaturi “o ira kece ena ibulubulu e nanumi ira tu na Kalou.” (Joni 5:28, NW) E bulia na ka bula kece o Jiova. Me dredre beka meda vakabauta ni rawa ni vakabula tale e dua e sa mate? Ena vakatau oqo ena nona rawa ni nanuma na veika matailalai me baleti ira na mate. E rawa beka ni nanumi ira na wekada voleka era sa mate? E sega ni tukuni rawa na levu ni kalokalo era robota tu na noda veilomalagi, ia na Kalou e vakayacani ira yadua! (Aisea 40:26) O koya gona, e rawa vei Jiova me nanuma na veika matailalai me baleti ira na wekada voleka era sa mate, e sega tale ga ni ka dredre vua me vakabulai ira tale.
14 Ia, na cava na rai i Jiova? Ena taleitaka beka me vakaturi ira na mate? E kaya na iVolatabu ni na taleitaka sara ga. A taroga na turaga yalodina o Jope: “Kevaka sa ciba na tamata, ena bula tale ko koya?” A vosa tiko o Jope me baleta na nona lai wawa toka ena ibulubulu me yacova na gauna sa na qai nanumi koya kina na Kalou. E kaya o koya vei Jiova: “Ko ni na kaci mai, ka’u na rogo yani vei kemuni: Ko ni na vinakata na cakacaka ni ligamuni.”—Jope 14:13-15.
15 Vakasamataka mada! E vinakata sara ga o Jiova me vakabulai ira tale na mate. Sega li ni veivakacegui meda kila ni vaka oya o Jiova? Ia, vakacava na veivakaturi sa tu oqo e matada? O cei ena vakaturi, era na vakaturi mera bula e vei?
“O IRA KECE ERA TU ENA IBULUBULU E NANUMI IRA TU NA KALOU”
16 Levu sara na ka eda vulica me baleta na veivakaturi sa voleka, mai na itukutuku ni veivakaturi e volai ena iVolatabu. O ira na vakaturi ena gauna oya era a vakaturi ga ena dela i vuravura, ra qai veimaliwai tale kei ira na wekadra voleka. Ena vaka tale ga oqo na veivakaturi sa voleka—ia ena uasivi sara. Me vaka eda sa vulica ena Wase 3, e inaki ni Kalou me parataisi na vuravura taucoko. Era na sega gona ni vakaturi na mate mera qai bula tale ena vuravura e levu kina na ivalu, basulawa, kei na tauvimate. Sa na rawa sara ga nira bula tawamudu ena vuravura oqo ena ituvaki mamarau qai totoka vakaoti.
17 O cei ena vakaturi? E kaya o Jisu nira “na rogoca na domona o ira kece era tu ena ibulubulu e nanumi ira tu na Kalou, era na lako mai kina.” (Joni 5:28, 29, NW) E kaya tale ga na Vakatakila 20:13: “Na wasawasa sa soli ira na mate era sa tiko kina, o mate talega kei bulu [“etesi,” NW] erau sa soli ira na mate era sa tiko kina.” Na “etesi” e vakaibalebaletaki ena ibulubulu ni kawatamata. (Raica na iKuri.) Ena qai vakalalai na ibulubulu oqo. Era na bula tale na vica vata na bilioni era tu kina. E kaya na yapositolo o Paula: “[E]ra na tu cake tale mai na mate ko ira na yalododonu kei ira na sega ni yalododonu.” (Cakacaka 24:15, VV) Cava na kena ibalebale oya?
18 O “ira na yalododonu” era okati kina e levu eda wilika na kedra itukutuku ena iVolatabu era a bula ni bera ni mai bula e vuravura o Jisu. De dua o na vakasamataki Noa, Eparama, Sera, Mosese, Ruci, Esiteri, kei na levu tale. E so na tagane kei na yalewa vakabauta oqo era cavuti ena Iperiu wase 11. Ia, o “ira na yalododonu” oqo era okati tale ga kina na tamata i Jiova era mate ena noda itabagauna. E sega ni vakabekataki ni vakaukauataki keda dina na inuinui ni veivakaturi, eda sega ni rerevaka kina na mate.—Iperiu 2:15.
19 Vakacava o ira era sega ni qaravi Jiova se talairawarawa vua nira a sega ga ni kilai koya? O ira na vica vata na bilioni na “sega ni yalododonu” oqo era na sega ni guilecavi. Era na vakaturi tale ga qai soli vei ira na gauna kei na galala mera vulici koya na Kalou dina ra qai qaravi koya. Era na vakaturi na mate ena loma ni duanaudolu na yabaki qai soli vei ira na galala mera tomani ira na tamata yalodina e vuravura ena nodra qaravi Jiova. Oqo ena dua na gauna vakasakiti dina. Na gauna oqo e vakatoka na iVolatabu me Siga ni Lewa.#
20 Kena ibalebale beka oqo nira na vakaturi na tamata kece era bau bula e vuravura? Sega. E kaya na iVolatabu ni so na mate era tu mai Gehenna, e dau vakadewataki me o ‘eli’ ena iVolatabu vakaviti. (Luke 12:5) Na yaca, Gehenna, a vakatokai taumada kina na ibenubenu e koto ena daku ni bai e Jerusalemi makawa. E dau lai kama e kea na yago mate kei na veimataqali benu. Era dau biuta e kea na Jiu na yagodra na tamata era kaya ni sega ni ganita mera bulu, se vakaturi. O Gehenna gona e vakaibalebaletaka vinaka sara ga na rusa vakadua. Ena lewai ira na mate kei na bula o Jisu, ia e Turaganilewa levu duadua o Jiova. (Cakacaka 10:42) Ena sega ni vakaturi ira ena okata o koya mera tamata ca, ra qai sega ni via veisau.
NODRA VAKATURI NA LAKO I LOMALAGI
21 E tukuna na iVolatabu e dua tale na mataqali veivakaturi, nodra vakaturi e so mera lai bula ena yago vakayalo i lomalagi. E dua wale ga na ivakaraitaki ni veivakaturi vaka oqo e volai ena iVolatabu, na vakaturi nei Jisu Karisito.
22 Ni sa vakamatei o Jisu, a sega ni vakalaiva o Jiova me tiko ga ena ibulubulu na Luvena yalodina. (Same 16:10; Cakacaka 13:34, 35) E qai vakaturi Jisu na Kalou, ia e sega ni vakaturi koya ena yago vakayago. E vakamacalataka na yapositolo o Pita ni “a vakamatei vakayago [na Karisito] ia sa vakabulai vakayalo.” (1 Pita 3:18, VV) Oqo e dua dina na cakamana vakatubuqoroqoro. Sa bula tale o Jisu, ia e sa kabula vakayalo! (1 Korinica 15:3-6) O Jisu e isevu sara ga ni veivakaturi vaka oqo. (Joni 3:13) Ia, ena sega ni kena iotioti.
23 Ni bera ni mate o Jisu, sa tukuna vei iratou nona imuri yalodina ni gauna sa na suka kina i lomalagi, sa na qai lai “vakarautaka na tikina” me nodratou. (Joni 14:2) E vakatokai ira na lai bula i lomalagi o Jisu mera “qele-ni-sipi lailai.” (Luke 12:32) E lewe vica na lotu Vakarisito yalodina era na lewe ni ilawalawa oqo? E kaya na yapositolo o Joni ena Vakatakila 14:1: “Ka’u a vakaraica, ka raica, e dua na Lami [o Jisu Karisito] sa tu e na ulu-ni-vanua ko Saioni, a sa tu vata kaya e le dua na drau ka vasagavulu ka va na udolu, sa volai e na yadredra na yacana kei na yaca i Tamana.”
24 O ira na lotu Vakarisito lewe 144,000 oqo, wili kina o iratou na yapositolo yalodina i Jisu, era na vakaturi mera lai bula i lomalagi. Era na vakaturi ena gauna cava? E vola na yapositolo o Paula nira na vakaturi donuya na gauna ni nona “tiko” vakatawarairai o Karisito. (1 Korinica 15:23, NW) O na qai raica ena Wase 9 nida sa bula sara tu ga ena gauna oya. O koya gona, o ira na vo ni 144,000 era mate ena noda gauna oqo era na sega tale ni wawa nira sa na vakaturi sara mera lai bula i lomalagi. (1 Korinica 15:51-55) Ia, na iwiliwili levu ga ni kawatamata e inaki ni Kalou vei ira mera qai vakaturi ena dua na gauna mai muri, mera qai bula ena Parataisi e vuravura.
25 Io, sa na yali vakadua na keda meca o mate ni sa na vakamalumalumutaki koya o Jiova! (Aisea 25:8) Ia, de dua o na vaqaqa lo voli se ‘Cava era na lai cakava i lomalagi o ira era vakaturi mera lai bula i kea?’ Era na lai lewe ni dua na matanitu uasivi. Eda na qai vulica e levu tale na ka me baleta na matanitu vakalomalagi oya ena wase e tarava.
NA KA E KAYA NA IVOLATABU
- Eda kila ni na yaco dina na veivakaturi nida dikeva na itukutuku ni veivakaturi e volai ena iVolatabu.—Joni 11:39-44.
- E vinakata dina na Kalou me vakaturi ira tale na mate.—Jope 14:13-15.
- Era na vakaturi o ira kece era tu ena ibulubulu e nanumi ira tu na Kalou.—Joni 5:28, 29, NW.
* E so tale era volatukutukutaki ena 1 Tui 17:17-24; 2 Tui 4:32-37; 13:20, 21; Maciu 28:5-7; Luke 7:11-17; 8:40-56; Cakacaka 9:36-42; kei na wase 20:7-12.
# Raica na iKuri, ena so tale na ivakamacala me baleta na Siga ni Lewa kei na yavu ni nona lewai e dua.
Taro ni Vuli
1-3. Na meca cava e cemuri keda kece tiko, na cava ena vakacegui keda kina na noda dikeva na ka e kaya na iVolatabu?
4. (a) Na cava eda kaya kina nida na kila na ivakarau ni yalo i Jiova ena noda dikeva na ka a yacovi Jisu ni mate e dua na nona itokani dredre? (b) Na veitokani vakacava a bucina o Jisu?
5, 6. (a) Cava e yacovi Jisu ena gauna e sotavi iratou kina na weka i Lasarusa ni ratou lolosi voli? (b) Na cava e vakayaloqaqataki keda kina na lolosi nei Jisu?
7, 8. Na cava e dredre kina ena rai vakatamata me vakabauti ni rawa ni vakaturi o Lasarusa, ia na cava e qai cakava o Jisu?
9, 10. (a) Na cava e kaya o Jisu ni ivurevure ni nona kaukaua me vakaturi Lasarusa rawa kina? (b) Na cava na yaga ni noda wilika na itukutuku ni veivakaturi e volai ena iVolatabu?
11. E vakadeitaki vakacava na ka a tukuni ena Dauvunau 9:5 ena itukutuku kei Lasarusa?
12. Eda kila vakacava ni a vakaturi dina o Lasarusa?
13. Na yavu cava eda vakabauta kina ni o Jiova e rawa sara ga ni vakaturi ira na mate?
14, 15. Me vaka e cavuta o Jope, na cava na rai i Jiova me baleta na nodra vakabulai tale na mate?
16. Na ituvaki vakacava era na bula kina o ira na mate era vakaturi mai?
17. Ena vakacava na rabailevu ni veivakaturi?
18. O cei e okati vei “ira na yalododonu” era na vakaturi, me cakayaco vakacava ena nomu bula na inuinui oqo?
19. O cei o “ira na sega ni yalododonu,” kei na cava e dulaka vakayalololoma vei ira o Jiova?
20. E vanua vakacava o Gehenna, o cei ena lai tini e kea?
21, 22. (a) Na cava e dua tale na mataqali veivakaturi? (b) O cei e isevu me vakaturi ina bula vakayalo?
23, 24. O cei era lewe ni “qele-ni-sipi lailai” i Jisu, era lewe vica?
25. Na cava eda na qai vulica ena wase e tarava?
ssw_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn